b'\n_START_ARTICLE_\nSud\xc4\x97tinis tranzistorius\n_START_PARAGRAPH_\nSud\xc4\x97tinis tranzistorius \xe2\x80\x93 vien\xc4\x85 tranzistori\xc5\xb3 imituojantis dviej\xc5\xb3 (kartais ir daugiau) tranzistori\xc5\xb3 junginys. Sud\xc4\x97tinio tranzistoriaus baz\xc4\x97 yra pirmojo tranzistoriaus baze, emiteris \xe2\x80\x93 antrojo tranzistoriaus emiteris, kolektorius \xe2\x80\x93 kartu sujungti abiej\xc5\xb3 tranzistori\xc5\xb3 kolektoriai. Tranzistoriai sujungiami kaip parodyta schemoje. Jie gali b\xc5\xabti vienodo galingumo arba antrasis tranzistorius gali b\xc5\xabti galingesnis (maksimali kolektoriaus srov\xc4\x97 yra antrojo tranzistoriaus leid\xc5\xbeiama kolektoriaus srov\xc4\x97)._NEWLINE_Praeityje \xc5\xa1is mazgas buvo surenkamas i\xc5\xa1 atskirt\xc5\xb3 tranzistori\xc5\xb3. \xc5\xa0iuo metu gaminami vadinamieji Darlingtono tranzistoriai \xe2\x80\x93 du pagal sud\xc4\x97tinio tranzistoriaus schem\xc4\x85 sujungti tranzistoriai viename korpuse. Sidn\xc4\x97jus Darlingtonas u\xc5\xbepatentavo galimyb\xc4\x99 patalpinti du ar tris tranzistorius \xc4\xaf vien\xc4\x85 korpus\xc4\x85, ta\xc4\x8diau patentas neapima didesnio tranzistori\xc5\xb3 skai\xc4\x8diaus (toks patentas b\xc5\xabt\xc5\xb3 ap\xc4\x97m\xc4\x99s visas \xc5\xa1iuolaikines integrines mikroschemas).\n_START_SECTION_\nSziklai pora\n_START_PARAGRAPH_\nKitas \xc5\xbeinomas sud\xc4\x97tinio tranzistoriaus tipas yra Sziklai pora, pasi\xc5\xablyta George C. Sziklai. \xc5\xa0iame tipe naudojami du tarpusavyje prie\xc5\xa1ingos strukt\xc5\xabros tranzistoriai. Sziklai pora turi tok\xc4\xaf pat didel\xc4\xaf srov\xc4\x97s stiprinimo koeficient\xc4\x85, kaip ir Darlingtono pora, ta\xc4\x8diau jai atidaryti pakanka ma\xc5\xbedaug pus\xc4\x97s Darlingtono tranzistoriui reikalingos \xc4\xaftampos, apie 0,6 V (tiek pat reikia ir paprastam tranzistoriui)._NEWLINE_Pasteb\xc4\x97ta, jog schema grei\xc4\x8diau dirba jei tarp pirmojo tranzistoriaus kolektoriaus ir antrojo tranzistoriaus baz\xc4\x97s \xc4\xafterpiama keli\xc5\xb3 \xc5\xa1imt\xc5\xb3 om\xc5\xb3 var\xc5\xbea. Viename korpuse pagaminta Sziklai pora da\xc5\xbenai turi ir \xc5\xa1\xc4\xaf rezistori\xc5\xb3.'